A BIZOTTSÁG HATÁROZATA
(2006. augusztus 22.)
a kéknyelvbetegség elleni bizonyos védintézkedésekről
(az értesítés a C(2006) 3849. számú dokumentummal történt)
(EGT vonatkozású szöveg)
(2006/577/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
2006. augusztus 17-én, 19-én, illetve 21-én Hollandia, Belgium és Németország a kéknyelvbetegség fertőzöttségre gyanús esetekről tájékoztatta a Bizottságot a hollandiai Kerkrade-től 50 km-es sugarú övezetben lévő, Hollandia, Belgium és Németország területén elhelyezkedő juh- és szarvasmarhatartó gazdaságokban, ahol az első gyanús esetről számoltak be.
(2)
Belgium, Németország, Luxemburg és Hollandia megtiltotta a kéknyelvbetegségre fogékony állatfajok, valamint azok spermájának, petesejtjeinek és embrióinak az érintett területekről való mozgását, összhangban a kéknyelvbetegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvvel (2) és a kéknyelvbetegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozattal (3).
(3)
Az érintett tagállamok megfelelő intézkedéseket fogadtak el, tekintettel a területükön lévő entomológiai, ökológiai, földrajzi, meteorológiai és járványügyi helyzetre.
(4)
A kéknyelvbetegségnek az érintett területről való elterjedése jelentős veszélyt jelenthet a Közösségben élő állatokra.
(5)
Az egyértelműség és az átláthatóság érdekében és a további járványügyi és laboratóriumi vizsgálatok elvégzéséig helyénvaló közösségi szintű járványvédelmi intézkedéseket elfogadni a kéknyelvbetegségre fogékony állatfajok, valamint azok spermájának, petesejtjeinek és embrióinak az érintett területekről való mozgása vonatkozásában.
(6)
A helyzettel kapcsolatos fejlemények és a további vizsgálatok eredményeinek fényében a hatályban lévő intézkedéseket az Élelmiszerlánc- és Állat-egészségügyi Állandó Bizottság ülésén a lehető legrövidebb határidőn belül felül kell vizsgálni.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben felsorolt tagállamok megtiltják a kéknyelvbetegségre fogékony fajokhoz tartozó élőállatok, valamint az azoktól 2006. május 1-től a mellékletben felsorolt területekről gyűjtött spermák, petesejtjek és embriók mozgását a Közösség más részeibe, illetve harmadik országokba.
(2) A tagállamok megadják a 2005/393/EK határozat 4. és 6. cikkében említett mentességeket az (1) bekezdésben előírt tilalom alól.
(3) Szükség esetén, tekintettel az entomológiai, ökológiai, földrajzi, meteorológiai és járványügyi helyzetre az érintett tagállamok kiegészítő vizsgálatokat hajthatnak végre a mellékletben felsorolt területeken kívül.
Az érintett tagállamok továbbra is alkalmazzák a már elfogadott megfelelő intézkedéseket.
Az említett vizsgálatok eredményei alapján az érintett tagállamok felülvizsgálják ezeket az intézkedéseket és további megfelelő intézkedéseket alkalmazhatnak.
2. cikk
A tagállamok az e határozatnak való megfelelés érdekében módosítják a kereskedelemre vonatkozó intézkedéseiket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 22-én.